Tom Behnke (KF), 2009-04-02:
Jeg skal meddele, at jeg er stand in-ordfører for Det Konservative Folkepartis dyrevelfærdsordfører, hr. Knud Kristensen, som desværre ikke kunne være her i dag.
Men det skal ikke afholde mig fra at sige, at der jo ikke er nogen tvivl om, at aggressive hunde er en plage for omgivelserne, både for mennesker og dyr.
Og uanset om der er tale om en kamphund eller en muskelhund, er aggressive hunde en plage for omgivelserne.
Ud over det har justitsministeren nedsat et udvalg for at se på, om der er behov for at skærpe reglerne yderligere ud over det, som regeringen allerede har gjort.
Jeg ved godt, at hr. Benny Engelbrecht fuldstændig benægtede, at der overhovedet er foregået nogen opstramninger, og at regeringen overhovedet har beskæftiget sig med det her.
Han ville slet ikke anerkende, at der er sket noget, men det er jo faktuelt og dokumenterbart, at man har taget en lang række initiativer på det her område, og nu kommer der yderligere et initiativ, nemlig at man nedsætter et udvalgt.
Det er ikke for at lave en syltekrukke, men netop for at lave et kvalificeret stykke arbejde, der er gennemarbejdet, så man kommer med et ordentligt lovgrundlag, som ikke er lovsjusk.
Og jeg synes sådan set, at regeringen skal roses for, at den ikke bare på baggrund af nogle bloddryppende historier i Ekstra Bladet eller B.T. kaster sig ud i at lave den ene lovændring efter den anden, men at den rent faktisk laver et ordentligt, gedigent stykke juridisk arbejde.
Det synes jeg at regeringen skal have ros for.
Det er mere, fordi der ikke rigtig har været andre, der har gjort det, og så synes jeg, at der er behov for at gøre det.
Derudover er justitsministeren i samarbejde med rigspolitiet i gang med at udarbejde en vejledning til politiet om hundeloven, som vil kunne medvirke til en styrkelse af håndhævelsen af de allerede gældende regler, og vejledningen forventes færdig inden sommerferien.
Så man arbejder også i øjeblikket på at gøre det endnu bedre i forhold til politiets behandling af de her sager.
Det er altså sådan i den politireform, som vi har vedtaget, at man i alle politikredse over hele landet har særlige afdelinger, der tager sig af dyreværnssager, dyrevelfærdssager.
Det er nogle særligt uddannede politifolk, som er i stand til at håndtere de her opgaver, netop for at man får en meget, meget kvalificeret behandling af sagerne.
Så det er altså ikke et spørgsmål om, som hr. Engelbrecht sådan meget nedladende sagde, at der skal være en gruppe politifolk, der skal køre ud fra København til Jylland for at løse opgaverne.
Jeg synes simpelt hen, at det er for lavt, at man overhovedet kan finde på at sige sådan noget, men det viser, at man ikke aner, hvad det er, man taler om, og det er jo selvfølgelig stærkt beklageligt.
I forhold til det meget konkrete forslag om, at der skal være et kørekort, vil jeg til allersidst sige, at jeg vil tro, at det også er noget af det, som udvalget kommet til at kigge lidt på i forbindelse med at skærpe reglerne.
Men allerede på nuværende tidspunkt synes jeg nu nok, at det er værd lige at række en hånd i vejret og spørge: Er det rimeligt, at man, fordi nogle få hundeejere ikke kan finde ud af at håndtere deres hund, og ikke kan finde ud af at opdrage deres hund ordentligt, skal lave en ordning, der inkluderer samtlige hundeejere?
Er det helt fair?
Er det helt rimeligt, at vi i vores jagt på at få gjort noget ved dem, der ikke kan opføre sig ordentligt, laver en masse bøvl og besværligheder for dem, der sagtens kan finde ud af at opføre sig ordentligt, og som sagtens kan finde ud af at opdrage deres hunde i dag?
Det synes jeg bare man skal tage med i sine overvejelser i det videre arbejde.
Men som sagt kan vi ikke støtte forslaget på nuværende tidspunkt, men vi er glade for, at regeringen har nedsat et udvalg, som ikke er en syltekrukke, men som er et udvalg, der skal se på, hvordan vi kvalificeret kan skærpe reglerne yderligere i forhold til de hunde, som er aggressive.